**Informatīvais ziņojums**

**"Par 2019. gada 2.-3. decembra Eiropas Savienības Tieslietu un iekšlietu ministru padomē izskatāmajiem jautājumiem"**

# 2019. gada 2.-3. decembrī Briselē, Beļģijā notiks Eiropas Savienības Tieslietu un iekšlietu ministru padomes sanāksme (turpmāk – Padomes sanāksme).

# Padomes sanāksmes tieslietu sadaļā ir ietverti šādi **leģislatīvie darba kārtības jautājumi**:

* **Priekšlikums Eiropas Parlamenta un Padomes regulai, kas grozītu Padomes Regulu Nr. 1206/2001 par sadarbību starp dalībvalstu tiesām pierādījumu iegūšanā civillietās un komerclietās** *(vispārējā pieeja)*

Eiropas Komisija 2018. gada 31. maijā nāca klajā ar priekšlikumu grozīt regulu Nr. 1206/2001 par sadarbību starp dalībvalstu tiesām pierādījumu iegūšanā civillietās un komerclietās[[1]](#footnote-1) (turpmāk – Pierādījumu iegūšanas regula), lai izveidotu Eiropas Savienības (turpmāk – ES) mēroga sistēmu tiešai, drošai un ātrai pierādījumu iegūšanas pieprasījumu nosūtīšanai, izmantojot digitalizācijas priekšrocības, kā arī nodrošinot biežāku videokonferenču pielietojumu pierādījumu iegūšanai.

* **Priekšlikums Eiropas Parlamenta un Padomes regulai, kas grozītu Eiropas Parlamenta un Padomes Regulu (EK) Nr. 1393/2007 par tiesas un ārpustiesas civillietu vai komerclietu dokumentu izsniegšanu dalībvalstīs (dokumentu izsniegšana)** *(vispārējā pieeja)*

Vienlaicīgi ar Pierādījumu iegūšanas regulu, Eiropas Komisija 2018. gada 31. maijā nāca klajā ar priekšlikumu regulas Nr. 1393/2007 par tiesas un ārpustiesas civillietu vai komerclietu dokumentu izsniegšanu dalībvalstīs (dokumentu izsniegšana)[[2]](#footnote-2)(turpmāk – Dokumentu izsniegšanas regula) grozījumiem. Šo grozījumu mērķis ir uzlabot jau esošās metodes dokumentu apmaiņai starp dalībvalstīm, kas iesaistītas pārrobežu tiesvedībā, kā arī pielāgot sadarbības mehānismus, ņemot vērā digitalizācijas radīto tehnisko attīstību.

Pierādījumu iegūšanas regulas grozījumi un Dokumentu izsniegšanas regulas grozījumi ES Padomes darba grupās tika skatīti vienlaikus, jo abi priekšlikumi ir savstarpēji cieši saistīti, gan papildinot viens otru, gan saistībā ar piedāvātajiem tehnoloģiskajiem risinājumiem – digitalizācijas procesu.

ES Padomes darba grupās ir panākta vienošanās par kārtību, kādā notiks tiesiskās sadarbības modernizācijas process ES līmenī, tāpēc Somijas prezidentūra š.g. 2. – 3. decembra Padomes sanāksmē aicinās ministrus pieņemt vispārējo pieeju par abiem regulu grozījumu priekšlikumiem.

**Latvija atbalsta** Somijas prezidentūras ieceri apstiprināt vispārējo pieeju abiem regulu grozījumu priekšlikumiem. Somijas prezidentūras sagatavotais Pierādījumu iegūšanas regulas grozījumu priekšlikums un Dokumentu izsniegšanas regulas grozījumu priekšlikums ir Latvijai pieņemams kompromiss.

Latvijas dalībai Padomes sanāksmē ir sagatavota vienota nacionālā pozīcija par abiem regulu grozījumu priekšlikumiem.

**Neleģislatīvie jautājumi**

1. **ES Padomes secinājumi par cietušo tiesībām** *(pieņemšana)*

Šajossecinājumos ES Padome aicina Eiropas Komisiju izstrādāt ES stratēģiju 2020 – 2024 par cietušo tiesībām. Stratēģijai ir jābūt orientētai uz visos noziegumos cietušajiem un tai ir jābalstās uz labo praksi, kā uzlabot cietušajiem piekļuvi informācijai, atbalstam un aizsardzībai, jāietver jaunas praktiskas apmācības iniciatīvas un esošo ES tīklu (Eiropas cietušo tiesību tīkls un tīkls par nacionālajiem kontaktpunktiem) stiprināšana un koordinēšana. Eiropas Komisijai ir jāizvērtē tiesību aktos esošais regulējums par cietušo tiesībām, īpašu uzmanību pievēršot tādu noteikumu pārskatīšanai, kas attiecas uz kompensācijām cietušajiem. Tāpat būtu nepieciešams aicināt atbildīgās institūcijas uzlabot kompetento iestāžu sadarbību un informācijas apmaiņu par vardarbībā cietušajiem pārrobežu lietās. Secinājumos Eiropas Komisija tiek aicināta lietderīgi izmantot ES finansēšanas instrumentus noziegumos cietušo tiesību veicināšanai un aktīvi izplatīt informāciju par ES finansējuma iespējām, kuru mērķis ir uzlabot cietušo tiesības dalībvalstīs.

Savukārt dalībvalstis tiek aicinātas nodrošināt pilnīgu un pareizu spēkā esošu ES tiesību aktu par cietušo tiesībām ieviešanu un izpildīt iepriekš pieņemtos ES Padomes secinājumus cietušo tiesību jomā. Dalībvalstis tiek lūgtas nodrošināt cietušo tiesībām visaptverošu un holistisku pieeju, kas aptvertu visas ar cietušajiem saskarsmē esošās personas. Cietušajiem ir jānodrošina piekļuve informācijai par cietušo tiesībām, atbalsts un aizsardzība. Tāpat dalībvalstis tiek aicinātas rūpēties par to, lai ir atbilstoša valsts politika attiecībā uz cietušo piekļuvi kompensācijai un vajadzības gadījumā izstrādāt pasākumus, lai uzlabotu kompensācijas mehānisma darbību.

**Latvija atbalsta** Somijas prezidentūras izstrādātos ES Padomes secinājumus.

1. **ES Padomes secinājumi par brīvības atņemšanai alternatīviem pasākumiem** *(pieņemšana)*

Somijas prezidentūra ir sagatavojusi ES Padomes secinājumus par brīvības atņemšanai alternatīviem pasākumiem. Brīvības atņemšanai alternatīvajiem pasākumiem ir svarīga loma sociālās rehabilitācijas un likumpārkāpēja reintegrācijas veicināšanai, un atkārtotu pārkāpumu samazināšanai, tādējādi veicinot sabiedrības drošību. Tāpat minētie pasākumi var risināt cietuma pārapdzīvotības jautājumu, neatbilstošus cietuma apstākļus un radikalizāciju cietumos, kas attiecīgi ir saistīts ar savstarpējās uzticēšanās un atzīšanu veicināšanu starp dalībvalstīm. Visās ES dalībvalstīs pastāv alternatīvie pasākumi brīvības atņemšanai – nosacīta notiesāšana, naudas sods, piespiedu darbi, elektroniskā uzraudzība u.c. Turklāt jaunie sasniegumi tehnoloģijās un digitalizācijas jomā nākotnē var veicināt efektīvāku ar brīvības atņemšanu nesaistītu sankciju un pasākumu sistēmu.

**Latvija atbalsta** ES Padomes secinājumus un tajos ietverto rīcības plānu, kas paredz veicamās darbības nacionālajā līmenī, ES līmenī un sadarbības uzlabošanu ar Eiropas Padomi un citām attiecīgām organizācijām. Latvija uzskata, ka Eiropas Tiesiskās sadarbības tīkls krimināllietās sniedz lielu atbalstu labākas izpratnes veicināšanai par ES Padomes 2008. gada 27. novembra Pamatlēmuma 2008/947/TI par savstarpējas atzīšanas principa piemērošanu tādiem spriedumiem un probācijas lēmumiem, kuri paredzēti probācijas pasākumu un alternatīvu sankciju uzraudzībai, piemērošanu un dalībvalstu atšķirīgo sankciju esamību, tādējādi veicinot starptautisko sadarbību tieši starp praktiķiem. Tāpat Latvija uzskata, ka tieši mācības praktiķu vidū attīstītu šī instrumenta piemērošanu, kas tādējādi palīdzētu nodrošināt to, ka dalībvalstīs brīvības atņemšanai alternatīvie pasākumi tiktu izmantoti daudz plašākā mērogā par brīvības atņemšanas sodiem.

1. **Eiropas Prokuratūras izveide** (*pašreizējā situācija*)

Eiropas Prokuratūras (turpmāk - EPPO) ir apstiprināta Eiropas galvenā prokurore – Laura Kovesi, kura darbu uzsāka 2019. gada 1. novembrī.

Eiropas Komisija sniegs aktuālāko informāciju saistībā ar EPPO izveidi.

1. **Elektroniskie pierādījumi** *(pašreizējā situācija)*

**a) sarunas par ES un Amerikas Savienoto Valstu (turpmāk - ASV) nolīgumu par pārrobežu piekļuvi elektroniskajiem pierādījumiem**

Eiropas Komisija sniegs aktuālo informāciju par pašreizējo situāciju un sarunu stadiju par ES un ASV nolīgumu, kas tiesu iestādēm paredz pārrobežu piekļuvi elektroniskajiem pierādījumiem kriminālprocesa ietvaros. Sarunu vedējs par ES-ASV līgumu par e - pierādījumiem ir Eiropas Komisija. 2019. gada 6. novembrī notika ES un ASV sarunas 2. sesija par iespēju slēgt līgumu par apmaiņu ar elektroniskiem pierādījumiem. Sarunās tika salīdzinātas definīcijas par datu kategorijām, pārrunāts nodarījumu saraksts, kas būtu ietverams līgumā, un skarts arī jautājums par nāvessodu ASV.

1. **sarunas par otro papildprotokolu Eiropas Padomes Konvencijai par kibernoziegumiem**

2019. gada 10.-15. novembrī notika devītā darba grupas sesija. Tajā tika izskatīti četri svarīgi temati: 1) datu aizsardzība, jo sevišķi attiecībā uz datu glabāšanas ilgumu un īpašajām personas datu kategorijām; 2) pieprasījumu dokumentu valodas režīms; 3) izmeklēšanas tehnika; 4) apvienotās izmeklēšanas grupas. 2019. gada 19. un 20. novembrī, Strasbūrā, notika otrā papildprotokola Eiropas Padomes Konvencijai par kibernoziegumiemsastādīšanas plenārsēde.

**Delegācija**

Delegācijas vadītājs: Jānis Bordāns, Ministru prezidenta biedrs, tieslietu ministrs

Delegācijas dalībnieki: Kristīne Pommere, valsts sekretāra vietniece ārvalstu sadarbības un stratēģijas jautājumos;

Vineta Krutko**,** tieslietu nozares padomniece;

Anda Smiltēna, tieslietu nozares padomniece.

Ministru prezidenta biedrs,

tieslietu ministrs Jānis Bordāns

1. <https://eur-lex.europa.eu/legal-content/LV/TXT/?uri=CELEX:52018PC0378> [↑](#footnote-ref-1)
2. <https://eur-lex.europa.eu/legal-content/LV/TXT/?uri=CELEX:52018PC0379> [↑](#footnote-ref-2)